विष्णुस्मृतिः/अष्टादशोऽध्यायः
ब्राह्मणस्य चतुर्षु वर्णेषु चेत्पुत्रा भवेयुः, ते पैतृकं रिक्थं दशधा विभजेयुः  । । १८.१  । ।

तत्र ब्राह्मणीपुत्रश्चतुरोऽंशानादद्यात् । । १८.२  । ।

क्षत्रियापुत्रस्त्रीन् । । १८.३  । ।

द्वावंशौ वैश्यापुत्रः  । । १८.४  । ।

शूद्रापुत्रस्त्वेकं  । । १८.५  । ।

अथ चेत्शूद्रवर्जं ब्राह्मणस्य पुत्रत्रयं भवेत्, तदा तद्धनं नवधा विभजेयुः  । । १८.६  । ।

वर्नानुक्रमेण चतुस्त्रिद्विभागीकृतानंशानादद्युः  । । १८.७  । ।

वैश्यवर्जं अष्टधा कृतं चतुरस्त्रीनेकं चादद्युः  । । १८.८  । ।

क्षत्रियवर्जं सप्तधा कृतं चतुरो द्वावेकं च  । । १८.९  । ।

ब्राह्मणवर्जं षड्धा कृतं त्रीन्द्वावेकं च  । । १८.१०  । ।

क्षत्रियस्य क्षत्रियावैश्याशूद्रापुत्रेष्वयं एव विभागः  । । १८.११  । ।

अथ ब्राह्मणस्य ब्राह्मणक्षत्रियौ पुत्रौ स्यातां, तदा सप्तधा कृताद्धनाद्ब्राह्मणश्चतुरोऽंशानादद्यात् । । १८.१२  । ।

त्रीन्राजन्यः  । । १८.१३  । ।

अथ ब्राह्मणस्य ब्राह्मणवैश्यौ, तदा षड्धा विभक्तस्य चतुरोऽंशान्ब्राह्मणस्त्वादद्यात् । । १८.१४  । ।

द्वावंशौ वैश्यः  । । १८.१५  । ।

अथ ब्राह्मणस्य ब्राह्मणशूद्रौ पुत्रौ स्यातां, तदा तद्धनं पञ्चधा विभजेयातां  । । १८.१६  । ।

चतुरोऽंशान्ब्राह्मणस्त्वादद्यात् । । १८.१७  । ।

एकं शूद्रः  । । १८.१८  । ।

अथ ब्राह्मणस्य क्षत्रियस्य वा क्षत्रियवैश्यौ पुत्रौ स्यातां, तदा तद्धनं पञ्चधा विभजेयातां  । । १८.१९  । ।

त्रीनंशान्क्षत्रियस्त्वादद्यात् । । १८.२०  । ।

द्वावंशौ वैश्यः  । । १८.२१  । ।

अथ ब्राह्मणस्य क्षत्रियस्य वा क्षत्रियशूद्रौ पुत्रौ स्यातां, तदा तद्धनं चतुर्धा विभजेयातां  । । १८.२२  । ।

त्रीनंशान्क्षत्रियस्त्वादद्यात् । । १८.२३  । ।

एकं शूद्रः  । । १८.२४  । ।

अथ ब्राह्मणस्य क्षत्रियस्य वैश्यस्य वा वैश्यशूद्रौ पुत्रौ स्यातां, तदा तद्धनं त्रिधा विभजेयातां  । । १८.२५  । ।

द्वावंशौ वैश्यस्त्वादद्यात् । । १८.२६  । ।

एकं शूद्रः  । । १८.२७  । ।

अथैकपुत्रा ब्राह्मणस्य ब्राह्मणक्षत्रियवैश्याः सर्वहराः  । । १८.२८  । ।

क्षत्रियस्य राजन्यवैश्यौ  । । १८.२९  । ।

वैश्यस्य वैश्यः  । । १८.३०  । ।

शूद्रः शूद्रस्य  । । १८.३१  । ।

द्विजातीनां शूद्रस्त्वेकः पुत्रोऽर्धहरः  । । १८.३२  । ।

अपुत्ररिक्थस्य या गतिः, सात्रार्धस्य द्वितीयस्य  । । १८.३३  । ।

मातरः पुत्रभागानुसारेण भागापहारिण्यः  । । १८.३४  । ।

अनूढाश्च दुहितरः  । । १८.३५  । ।

समानवर्णाः पुत्राः समानंशानादद्युः  । । १८.३६  । ।

ज्येष्ठाय श्रेष्ठं उद्धारं दद्युः  । । १८.३७  । ।

यदि द्वौ ब्राह्मणीपुत्रौ स्यातां एकः शूद्रापुत्रः, तदा नवधा विभक्तस्यार्थस्य ब्राह्मणीपुत्रावष्टौ भागानादद्यातां एकं शूद्रापुत्रः  । । १८.३८  । ।

अथ शूद्रापुत्रावुभौ स्यातां एको ब्राह्मणीपुत्रः, तदा षड्धा विभक्तस्यार्थस्य चतुरोऽंशान्ब्राह्मणस्त्वादद्यात्, द्वावंशौ शूद्रापुत्रौ  । । १८.३९  । ।

अनेन क्रमेणान्यत्राप्यंशकल्पना भवति  । । १८.४०  । ।

विभक्ताः सह जीवन्तो विभजेरन्पुनर्यदि   ।
समस्तत्र विभागः स्याज्ज्यैष्ठ्यं तत्र न विद्यते   । । १८.४१  । ।

अनुपघ्नन्पितृद्रव्यं श्रमेण यदुपार्जयेत् ।
स्वयं ईहितलब्धं तन्नाकामो दातुं अर्हति   । । १८.४२  । ।

पैतृकं तु यदा द्रव्यं अनवाप्तं यदाप्नुयात् ।
न तत्पुत्रैर्भजेत्सार्धं अकामः स्वयं अर्जितम्  । । १८.४३  । ।

वस्त्रं पत्रं अलंकारः कृतान्नं उदकं स्त्रियः   ।
योगक्षेमं प्रचारश्च न विभाज्यं च पुस्तकम्  । । १८.४४  । ।